دوسرے ٹی ٹوئنٹی میں بھی بنگلہ دیش کو شکست، سیریز پاکستان کے نام
بنگلہ دیش نے ٹاس جیت کر بیٹنگ کا فیصلہ کیا تو پوری ٹیم 20 اوورز میں سات وکٹوں کے نقصان پر 108 رنز بنا سکی۔ پاکستان نے 109 رنز کا ہدف 2 وکٹوں کے نقصان پر 19 ویں اوور میں حاصل کیا۔ فخر زمان نے 57 رنز کی اننگز کھیلی جس پر انہیں پلیئر آف دی میچ قرار دیا گیا۔
ویب ڈیسک — میرپور کے شیر بنگلہ کرکٹ اسٹیڈیم کھیلے گئے دوسرے ٹی ٹوئنٹی میچ میں میزبان ٹیم نے ٹاس جیت کر پہلے بیٹنگ کا فیصلہ کیا ہے۔ بنگلہ دیش کا بیٹنگ کا فیصلہ درست ثابت نہیں ہوا اور پاکستان کے بالرز نے ابتدائی اوورز میں ہی دو کھلاڑیوں کو پویلین روانہ کیا۔ بعد ازاں نجم الحسین شنٹو اور عفیف حسین نے ذمہ دارانہ بیٹنگ کرتے ہوئے سکور میں اضافہ کیا۔ البتہ آٹھویں اوور میں عفیف حسین 20 رنز بنا کر 51 کے مجموعی اسکور پر آؤٹ ہوئے۔ ان کے آؤٹ ہونے کے بعد آنے والا کوئی کھلاڑی بھی جم کر نہ کھیل سکا۔ البتہ نجم الحسین 40 رنز بنا کر بنگلہ دیش کی جانب سے سب سے زیادہ اسکور بنانے والے کھلاڑی رہے۔ ان کو شاداب خان نے آؤٹ کیا تھا۔ بنگلہ دیش کی ٹیم مقررہ 20 اوررز میں سات وکٹوں کے نقصان پر 108 رنز بنا سکی تھی۔ پاکستان کے شاہین شاہ آفریدی اور شاداب خان نے دو دو وکٹیں حاصل کی۔ جب کہ محمد وسیم، حارث رؤف اور محمد نواز ایک ایک کھلاڑی کو پویلین بھیجنے میں کامیاب رہے۔ پاکستان کی جانب سے محمد رضوان کے ساتھ کپتان بابر اعظم نے اننگز کا آغاز کیا۔ بابر اعظم ایک بار پھر بڑا اسکور کرنے میں ناکام رہے اور صرف ایک رنز بنا کر آؤٹ ہوئے۔ اس کے بعد فخر زمان محمد رضوان کا ساتھ دینے آئے۔ ان دونوں کھلاڑیوں نے پاکستان کی کامیابی کی بنیاد رکھی۔ البتہ محمد رضوان 39 رنز بنا کر 97 کے مجموعی اسکور پر آؤٹ ہوئے۔ اس کے بعد حیدر علی کھیلنے آئے۔ جنہوں نے فخر زمان کے ہمراہ پاکستان کو کامیابی سے ہم کنار کیا۔ فخر زمان 57 رنز جب کہ حیدر علی 6 رنز بنا کر ناٹ آؤٹ رہے۔ فخر زمان کو پلیئر آف میچ بھی قرار دیا گیا۔ پاکستان نے 109 رنز کا ہدف 19ویں اوور کی پہلی گیند پر حاصل کیا۔ بنگلہ دیش نے پاکستان کے خلاف آٹھ بالرز استعمال کیے البتہ مستفیض الرحمٰن اور سیف حسن ایک ایک وکٹ لینے میں کامیاب ہوئے۔ دونوں ممالک کے درمیان تین ٹی ٹوئنٹی میچوں کی سیریز میں پاکستان کو 0-2 کی برتری حاصل کر لی ہے۔ سیریز کا آخری میچ پیر کو کھیلا جائے گا۔ ٹی ٹوئنٹی سیریز کے بعد دونوں ٹیموں میں دو میچز پر مشتمل ٹیسٹ سیریز ہو گی۔ پہلا ٹیسٹ میچ 26 سے 30 نومبر تک چٹاگانگ اور دوسرا ٹیسٹ 4 سے 8 دسمبر تک ڈھاکہ میں کھیلا جائے گا۔